૩ કરોડના ખર્ચે બનાવાયેલુ ઈન્સ્ટિટયૂટ ઓફ પોલિસી રિસર્ચનુ બિલ્ડિંગ ધૂળ ખાઈ રહ્યુ છે
- આંતરરાષ્ટ્રિય પ્રવાહો અને રાજનીતિ પર સંશોધન કરવા માટે
- સરકાર દ્વારા અધ્યાપકોની પોસ્ટ મંજૂર નહી કરાતી હોવાથીે ડોનર્સ પ્લાઝામાં બનેલી ઈમારતને દોઢ વર્ષથી તાળા વાગેલા છે
વડોદરા,શુક્રવાર તા. 10 નવેમ્બર 2017
એમ.એસ.યુનિવર્સિટીના ડોનર્સ પ્લાઝામાં આવેલુ અને કરોડોના ખર્ચે તૈયાર થયેલુ વધુ એક બિલ્ડિંગ ધૂળ ખાતી હાલતમાં પડી રહ્યુ છે.યુનિવર્સિટીના મહત્વકાક્ષી પ્રોજેક્ટ ઈન્સ્ટિટયૂટ ઓફ પોલિસી રીસર્ચ એન્ડ ઈન્ટરનેશનલ સ્ટડીઝના બિલ્ડિંગને સ્ટાફના અભાવે છેલ્લા દોઢ વર્ષથી તાળા મારી રાખવામાં આવ્યા છે.આ બિલ્ડિંગ બનાવવા પાછળ ૩ કરોડ રૃપિયાનો ખર્ચ થયો છે.
આંતરરાષ્ટ્રિય પ્રવાહો,રાજકારણ અંગે ગુજરાતમાં સંશોધન થાય અને તેના તારણો ભારતને પણ વિદેશ નીતિ ઘડવા માટે મદદરૃપ નીવડે તેવા આશયથી તત્કાલીન વાઈસ ચાન્સેલર યોગેશ સિંઘે આ પ્રોજેક્ટ પોલિટિકલ સાયન્સ વિભાગના અધ્યાપક પ્રો.અમિત ધોળકીયાને સોંપ્યો હતો.આ માટેનો પ્રસ્તાવ ૨૧૦૨માં સિન્ડિકેટમાં મંજુર થયા બાદ સરકારે પણ બિલ્ડિંગ બનાવવા માટે ૨૦૧૪માં ચાર કરોડની ગ્રાંટ યુનિવર્સિટીને આપી હતી.જેમાંથી ૩ કરોડ બિલ્ડિંગ માટે અને ૧ કરોડ લાઈબ્રેરી તેમજ અન્ય સુવિધાઓ માટે ખર્ચવાના હતા.
બિલ્ડિંગ તો છેલ્લા દોઢ વર્ષથી તૈયાર થઈ ગયુ છે પણ સ્ટાફની નિમણૂંકને આગળ ધરીને તેને તાળા મારી રખાયા છે.દરમિયાન આ પ્રોજેક્ટના મૂળમાં રહેલા પ્રો.અમિત ધોળકીયાને હટાવી દેવાયા છે અને તેનો ચાર્જ પોલિટિકલ સાયન્સના હાલના ડીનને આપી દેવાયો છે.
જોકે યુનિવર્સિટી સત્તાધીશોએ ફરી એક વખત સરકાર પાસે આ ઈન્સ્ટિટયુટ શરૃ કરવા માટે સ્ટાફની માંગણી કરી છે.જેમાં ૨ પ્રોફેસર,ચાર એસોસિયેટ પ્રોફેસર, ૬ આસિસટન્ટ પ્રોફેસરનો સમાવેશ થાય છે.જોકે સરકાર ક્યારે મંજૂરી આપશે અને ક્યારે આ ઈન્સ્ટિટયુટ શરૃ થશે તેના પર મોટુ પ્રશ્નાર્થ ચિન્હ લાગેલુ છે.